
Kéreg- és gyümölcskártevők rajzásmegfigyelése horgosi kajszibarack ültetvényben

A kajszibarack gyümölcse különös íze, zamata miatt, valamint sokoldalú felhasználhatósága miatt kedvelt. Termesztésének nagy hagyományai vannak Magyarországon és Szerbiában egyaránt.
Növényvédelmi szempontból a kártevők közül a sodrómolyok, a gyümölcsmolyok, a kéregmolyok és a szúbogarak azok, amelyekre a termesztés során különös gondot kell fordítani. Munkám célja volt két kéregkártevő, a kéregmoly, Enarmonia formosana (SCOPOLI) és a nagy farontólepke, Cossus cossus (LINNAEUS), valamint két gyümölcskártevő, a barackmoly, Anarsia lineatella ZELLER és a keleti gyümölcsmoly, Grapholitha molesta (BUSCK) rajzásának megfigyelése. A vizsgálat során célom volt tavasszal az első hímek megjelenésének megfigyelése, a kártevők nemzedék számának meghatározása, valamint az ültetvény környezetének a csapdák fogására gyakorolt hatásának vizsgálata. Továbbá a kártevők jelentőségének megállapítása a kajszibarack ültetvényben.
Vizsgálataimat Szerbiában, Horgoson végeztem egy 7512 m2–es kajszibarack ültetvényben, 2011-ben és a 2012-ben. A vizsgálat mindkét évben április elejétől október elejéig tartott. Mindegyik kártevő megfigyelésére két ismétlésben raktam ki csapdákat az ültetvény két pontján. A keleti gyümölcsmoly csapdák nem kellő szelektivitása miatt genitália vizsgálatot végeztem a fogott rovarokon.
Mind a négy faj esetében két éves teljes vegetációra kiterjedő rajzásfenológiai adatsor áll rendelkezésemre a horgosi kajszibarack ültetvényben. A rajzás megfigyelések alapján a fajok közül a barackmoly és a nagy farontólepke jelentőségével lehet számolni az adott kajszibarack ültetvényben. A kéregmoly, a befogott hímek száma alapján, nem tekinthető jelentős kártevőnek az általam vizsgált gyümölcsösben. A keleti gyümölcsmoly csapdák fogásának genitália vizsgálatot követő értékelése alapján megállapítottam, hogy keleti gyümölcsmoly hímek csak kevés számban repültek, többségében szilvamoly hímeket fogtak a csapdák. Az ültetvény környezetének hatása a négy csapda közül csak a keleti gyümölcsmoly csapdák esetében volt észlelhető.



